భారత్ తడబాటు.. 12 పరుగులు.. 6 వికెట్లు
TNN| Aug 24, 2017, 09.51 PM IST
శ్రీలంకతో జరుగుతున్న రెండో వన్డేలో భారత్ టాప్ ఆర్డర్ అనూహ్యంగా తడబడింది. వర్షం కారణంగా కుదించిన 231 పరుగుల లక్ష్య ఛేదనలో 18 ఓవర్లు ముగిసే సమయానికి భారత్ 121/6తో తీవ్ర ఇబ్బందుల్లో పడింది. శ్రీలంక బౌలర్ ధనుంజయ (5/25) ధాటికి కేవలం 12 పరుగుల వ్యవధిలోనే భారత్ వరుసగా 6 వికెట్లను చేజార్చుకుంది.
ఇన్నింగ్స్ 16వ ఓవర్‌ వేసిన ధనంజయ బౌలింగ్‌లో తొలుత రోహిత్ శర్మ (54) ఎల్బీడబ్ల్యూ రూపంలో ఔటవగా.. అనంతరం శిఖర్ ధావన్ (49)ని సిరివర్దనె పెవిలియన్‌కి పంపాడు. మళ్లీ 18వ ఓవర్ వేసిన ధనుంజయ వరుస వికెట్లతో మ్యాచ్‌ని రసవత్తరంగా మార్చేశాడు. ఆ ఓవర్ తొలి బంతికి కేదార్ జాదవ్ (1)ని క్లీన్‌బౌల్డ్ చేసిన ధనుంజయ.. మూడో బంతికి కెప్టెన్ విరాట్ కోహ్లి (4), ఐదో బంతికి కేఎల్ రాహుల్ (4)ని క్లీన్‌బౌల్డ్ చేశాడు. అనంతరం వచ్చిన హార్దిక్ పాండ్య (0) కూడా ధనుంజయ బౌలింగ్‌లోనే క్రీజు వెలుపలికి వచ్చి భారీ షాట్ కోసం ప్రయత్నిస్తూ స్టంపౌట్ అయ్యాడు. దీంతో 109/1 నుంచి భారత్ ఒక్కసారిగా 121/6తో నిలిచింది.